ΓΡΑΠΤΗ ΕΡΩΤΗΣΗ E-2937/97 υποβολή: Νικήτας Κακλαμάνης (UPE) προς την Επιτροπή (17 Σεπτεμβρίου 1997)

Θέμα: Κόστος προσαρμογής στο ευρώ για τις ευρωπαϊκές επιχειρήσεις

Σύμφωνα με δημοσιεύματα του ευρωπαϊκού Τύπου, το κόστος προσαρμογής για την εισαγωγή του ευρώ θα ανέλθει στις 100.000 Ecu (ή πάνω από 30 εκατομμύρια δραχμές) για τις μικρές εμπορικές επιχειρήσεις της ΕΕ.

Το ποσό αυτό είναι δυσβάσταχτο, ιδίως αν ληφθεί υπόψη ότι οι επιχειρήσεις αυτές έχουν πολύ μικρό τζίρο, ενώ ιδιαίτερα οξύ είναι το πρόβλημα για εκείνες τις επιχειρήσεις από τις χώρες της ευρωπαϊκής περιφέρειας που δεν έχουν άμεση πρόσβαση στις κύριες αγορές της Ένωσης, και τα έσοδά τους είναι περιορισμένα.

Θα ήθελα να πληροφορηθώ από την Ευρωπαϊκή Επιτροπή αν έχει προβεί σε σχετική εκτίμηση για το πόσο ακριβώς θα επιβαρυνθούν οι μικρομεσαίες επιχειρήσεις της ΕΕ προκειμένου να προσαρμοσθούν στις αναγκαιότητες του νέου νομίσματος, καθώς και το αν προβλέπεται οποιουδήποτε είδους βοήθεια, μέσω προγραμμάτων της ΕΕ, για να μπορέσουν να αντεπεξέλθουν στο κόστος της εισαγωγής του ευρώ.

Απάντηση του κ. de Silguy εξ ονόματος της Επιτροπής (20 Νοεμβρίου 1997)

Οι εκτιμήσεις που πραγματοποιήθηκαν σχετικά με το κόστος που θα έχει για τις επιχειρήσεις η καθιέρωση του ευρώ κατέληξαν σε ιδιαιτέρως αποκλίνοντα μεταξύ τους αποτελέσματα, τα οποία εξαρτώνται από το είδος των επιχειρήσεων που εξετάσθηκαν και από τις διαφορετικές υποθέσεις που έγιναν σχετικά με τις λεπτομέρειες της μετάβασης στο ευρώ. Η Επιτροπή δεν προέβη σε παρόμοια εκτίμηση 7 ωστόσο, στο πλαίσιο αυτό τονίζει ότι:

- ενώ το κόστος που θα έχει η εισαγωγή του ευρώ για τις επιχειρήσεις θα καταβληθεί άπαξ, τα οφέλη θα είναι μακροπρόθεσμα: δημιουργία σταθερού μακροοικονομικού πλαισίου 7 ολοκλήρωση της ενιαίας αγοράς, και επομένως σημαντική διευκόλυνση των ενδοκοινοτικών συναλλαγών μέσω της εξάλειψης της αβεβαιότητας σχετικά με τις συναλλαγματικές ισοτιμίες και προωθώντας τη διαφάνεια των τιμών 7 εξοικονόμηση διοικητικών δαπανών που αφορούν συναλλαγές σε ξένα νομίσματα, όπως το κόστος για την κάλυψη συναλλαγματικών κινδύνων 7

- από τα προαναφερόμενα προκύπτει ότι όλες οι εταιρείες θα δύνανται να αξιοποιούν αποτελεσματικότερα τις δυνατότητες της ενιαίας ευρωπαϊκής αγοράς. Τα πλεονεκτήματα αυτά θα αφορούν ιδιαίτερα τις μικρομεσαίες επιχειρήσεις, δεδομένου ότι οι μεγάλες επιχειρήσεις διαθέτουν τυπικά τους πόρους για τη διαχείριση και τη διαπραγμάτευση διεθνών οικονομικών συναλλαγών.

Η Επιτροπή λαμβάνει δύο συγκεκριμένα μέτρα προκειμένου να βοηθήσει τις επιχειρήσεις να προετοιμαστούν για την εισαγωγή του ευρώ. Πρώτον, περιορίζει την αβεβαιότητα η οποία παρεμποδίζει τις επιχειρήσεις από το να προετοιμαστούν και να επενδύσουν για το ευρώ 7 αυτό επιτυγχάνεται μέσω, για παράδειγμα, του σεναρίου της μετάβασης που συμφωνήθηκε στη Μαδρίτη το Δεκέμβριο του 1995, και του κανονισμού του Συμβουλίου (ΕΚ) αριθ. 1103/97 της 17ης Ιουνίου 1997 σχετικά με ορισμένες διατάξεις που αφορούν την εισαγωγή του ευρώ ((ΕΕ L 162 της 19.6.1997. )). Οι εταιρείες δύνανται επομένως να χαράξουν εκ των προτέρων την πολιτική τους και επομένως να μειώσουν το κόστος. Επιπλέον, η Επιτροπή συμμετέχει σε διάφορες συναντήσεις ανταλλαγής απόψεων για την αντιμετώπιση εκκρεμών ζητημάτων (π.χ. στις συναντήσεις με τις εθνικές διοικήσεις συζητούνται φορολογικές και λογιστικές πτυχές της οικονομικής και νομισματικής ένωσης (ΟΝΕ)) και σε πολυάριθμες ομάδες εργασίας εμπειρογνωμόνων, μία από τις οποίες ασχολείται συγκεκριμένα με την εξέταση των αναγκών των μικρομεσαίων επιχειρήσεων.

Δεύτερον, η Επιτροπή συμβάλλει στη διάδοση πληροφοριών στις εταιρείες. Αυτό επιτυγχάνεται, για παράδειγμα, με τη δημοσίευση οδηγών και την παροχή οικονομικής υποστήριξης για την πραγματοποίηση διασκέψεων. Ιδιαίτερη προσοχή πρέπει να αποδοθεί στις ανησυχίες των μικρομεσαίων επιχειρήσεων, και φέτος τον Ιούνιο η Ένωση για τη νομισματική ένωση της Ευρώπης, σε συνεργασία με την Επιτροπή, δημοσίευσε τα αποτελέσματα μελετών περιπτώσεων που αφορούν την προετοιμασία έξι μικρομεσαίων επιχειρήσεων (ΜΜΕ) ενόψει της καθιέρωσης του ευρώ. Επίσης το 1997, το Ίδρυμα για το Ευρώ εξέδωσε πρακτικό οδηγό σχετικά με την προετοιμασία των ΜΜΕ. Επιπλέον, η Επιτροπή σχεδιάζει την εκπόνηση περαιτέρω μελετών και ενημερωτικών προγραμμάτων.